Lars Løkke Rasmussen (V), 2009-11-04:
Tak for det.
Jeg vil gerne indlede den her spørgetime uden for vores egne grænser, nemlig i Prag i Tjekkiet, hvor den tjekkiske forfatningsdomstol jo i går konkluderede, at det ikke på nogen måde ville være i uoverensstemmelse med den tjekkiske forfatning, hvis man ratificerede Lissabontraktaten, og det blev så hurtigt fulgt op af en underskrift fra den tjekkiske præsident, der betyder, at Tjekkiet nu som det sidste land i EU har ratificeret Lissabontraktaten.
Det er meget positivt og er jo altså ud over at være et resultat af forfatningsdomstolens afgørelse jo også et resultat af den politiske beslutning, der blev truffet på Det Europæiske Råds møde torsdag og fredag om at give Tjekkiet en mulighed for at få præciseret sit forhold til charter for grundlæggende rettigheder på linje med den ordning, som Polen og UK også har forhandlet sig frem til.
Det betyder, at Lissabontraktaten nu kan træde i kraft, og at der forhåbentlig kan sættes et punktum for en alt for lang årrække med evindelige traktatdiskussioner i Europa, til fordel for at man nu kan koncentrere sig om det mere indholdsmæssige.
Det er positivt og jo altså delvis også et resultat af Det Europæiske Råds møde i sidste uge.
Et andet direkte resultat af Det Europæiske Råds møde i sidste uge er jo i forhold til klimaet, hvor det lykkedes at få truffet offensive beslutninger om finansiering, som markerer, at Europa fortsat ønsker at have førertrøjen på i de klimapolitiske spørgsmål, en markering af et højt ambitionsniveau med hensyn til behovet for finansiering på mellemlang sigt, 2020, en parathed til, at Europa betaler sin fair andel af det, hvis det følges op andre steder fra, en markering af, at der også er brug for en finansiering på den korte bane, 2010, 2011 og 2012, af hensyn til tidlig implementering i de fattigste og mest sårbare lande.
Endelig er der jo en gentagelse af beslutningen om at løfte ambitionsniveauet på reduktionssiden fra 20 til 30 pct. som led i en international aftale.
Det er jo helt afgørende, at det europæiske rygstød nu også omsætter sig i et kontinuerligt positivt pres på vigtige aktører, og derfor har både klima- og energiministeren og jeg selv jo også fortsat den ambition at engagere os yderligere i sagen.
Klima- og energiministeren har jo netop op til Barcelonamøderne i sidste uge haft endnu et møde i den såkaldte Grønlandsdialog.
Selv var jeg hos den russiske premierminister i mandags og har senere i dag det andet møde i den ramme, som vi har kaldt Copenhagen Commitment Circle, som er etableret med det formål at sikre et større engagement for stats- og regeringsledere.
Også herhjemme står vi over for store politiske udfordringer.
Det er jo fortsat til at få øje på, at vi er udfordret af den økonomiske krise, og det er bestemt til at få øje på, at det i særlig grad jo udfordrer den danske ungdom, som, hvis ikke vi griber det rigtigt an, jo altså risikerer at skulle opleve den form for massiv ungdomsarbejdsløshed, som vi har set historisk, og som vi ved kan være invaliderende i virkeligheden i forhold til ens videre færd på arbejdsmarkedet.
Derfor har det fortsat regeringens absolut højeste prioritet, at vi får taget jerngreb om den udfordring, og at vi samtidig også får brugt, kan man sige, solsiden af krisen, nemlig det forhold, at det er svært at få fodfæste på arbejdsmarkedet uden formelle kvalifikationer, og også få brugt det forhold til yderligere at inspirere danske unge til at tage en kompetencegivende uddannelse.
Lige præcis i det lys har der været brug for, at der nu blev sat tempo på globaliseringsforhandlingerne for at udmønte de mange ressourcer, der er tilvejebragt, og som kan sættes målrettet ind, for at vi kan nå målsætninger på det her område.
Jeg vil da gerne benytte spørgetimen her til at udtrykke en tilfredshed med, at det ser ud til, at der nu er tøbrud i det regi, og udtrykke det ønske, at de forhandlinger, der nu på ny er blevet genoptaget i substansen, færdiggøres hurtigst muligt.
Det er afgørende vigtigt for mig og for regeringen, og jeg håber for os alle sammen og tror, at vi nu får skabt den finansiering, der skal til for at oprette ekstra praktikpladser.
Det er afgørende vigtigt, at vi bruger de her forhandlinger til yderligere at løfte niveauet på vores uddannelsesinstitutioner.